Nytilkomne Oskar Øhlenschlæger blev matchvinder for Vendsyssel FF i træningskamp mod Hobro IK.

Det stod ned i stænger i samtlige 90 minutter, da de to nordjyske 1. divisionshold Hobro IK og Vendsyssel FF onsdag spillede træningskamp i Hobro. Det blev Vendsyssels nye 19-årige talent Oskar Øhlenschlæger, der med sit første mål for sin nye klub afgjorde en til tider velspillet træningskamp på et fremragende langskudsmål til slutresultatet 1-0 til gæsterne. Oskar Øhlenschlæger har Vendsyssel hentet i FC Nordsjælland , og han er et produkt af det flotte ungdomsarbejde man har i Farum-klubben. Han kan blive den helt store profil for Vendsyssel FF, når han får flere seniorkampe i benene. I onsdagens træningskamp viste han flere gange prøver på sit store talent og var meget med i spillet og havde mange boldberøringer. Se interview med Vendsyssel-træner Henrik Pedersen: Ser frem til flere lokalopgør Hobros træner Martin Thomsen var trods nederlaget tilfreds med det, han så fra sit hold. Han skal i den nærmeste fremtid også have set nærmere på nogle af de nye spillere, Hobro har fået ind - ikke mindst den tidligere Hobro-spiller Christian Overby, der er vendt tilbage til Hobro efter et par år i Thisted. Og så glæder træner Martin Thomsen sig til, at AaB i denne sæson er en af modstanderne i 1. division. - Det er fedt. Dem har vi jo altid set op til. Da jeg voksede op i Hobro, kom vi jo rigtig meget på Aalborg Stadion. Det bliver nogle sindssygt spændende kampe, som vi glæder os til, smiler Martin Thomsen. Se interview med Hobro-træner Martin Thomsen: